ທ່ານ Kerry ນຳພາຄະນະຜູ້ແທນ ໄປຮ່ວມກອງປະຊຸມ ທຸລະກິດ ໃນອິນເດຍ
ທ່ານ John Kerry ນຳພາຜູ້ແທນ ເພື່ອ​ເຂົ້າຮ່ວມ ກອງ​ປະຊຸມ​ການ​ລົງທຶນ​ ​ແລະສົ່ງ​ເສີມ​ສາຍສຳພັນ​ ດ້ານ​ເສດຖະກິດ ກ່ອນ ປ. ໂອ​ບາ​ມາ ໄປຢ້ຽມຢາມ ​ໃນ​ເດືອນ​ນີ້
ລັດຖະມົນຕີຕ່າງປະເທດສະຫະລັດ ທ່ານ John Kerry ພວມຢູ່ ໃນອິນເດຍ ເພື່ອເຂົ້າຮ່ວມ ກອງປະຊຸມການລົງທຶນສາກົນ ແລະ ສົ່ງເສີມສາຍສຳພັນດ້ານເສດຖະກິດ ກັບບັນດາປະເທດໃນເຂດ ເອເຊຍໃຕ້ ກ່ອນໜ້າການເດີນທາງໄປຢ້ຽມຢາມ ໂດຍປະທານາ ທິບໍດີ ບາຣັກ ໂອບາມາ ທີ່ຈະຕິດຕາມມາ ໃນເດືອນນີ້ ທ່ານ Kerry ເດີນທາງໄປເຖິງ ເມືອງຫລວງ Ahmedabad ຂອງລັດ Gujarat ໃນວັນອາທິດມື້ນີ້ ໂດຍນຳພາຄະນະຜູ້ແທນ ສະຫະລັດເຂົ້າຮ່ວມ ກອງປະຊຸມການລົງທຶນສຸດຍອດ Gujarat ທີ່ຊອກຫາຊ່ອງທາງສົ່ງເສີມ ການພັດທະນາທີ່ມີຄວາມຮັບຜິດ ຊອບຢ່າງຍືນຍົງ ຫົວໜ້ານັກການທູດສະຫະລັດ ຈະພົບປະກັບນາຍົກລັດຖະມົນຕີອິນເດຍ ທ່ານ Narendra Modi ເພື່ອປຶກສາຫາລື ກ່ຽວກັບແຜນການໃນການເດີນທາງມາຢ້ຽມຢາມຂອງປະທານາ ທິບໍດີ ໂອບາມາ ເພື່ອເຂົ້າຮ່ວມໃນພິທີຕ່າງໆ ສະເຫລີມສະຫລອງ ວັນສາທາລະນະລັດ ປະຈຳປີຂອງອິນເດຍ ທ່ານ Kerry ໄດ້ຢຸດແວ່ເປັນເວລາສັ້ນ ຢູ່ເຢຍຣະມັນໃນວັນເສົາວານນີ້  ແລະ ໄດ້ພົບປະກັບ ສຸນລະຕານຂອງປະເທດໂອມານ ກະຊວງການຕ່າງປະເທດກ່າວວ່າ ທ່ານ Kerry ແລະສຸນລະຕານ Qaboos ໄດ້ພົບປະກັນ ເປັນເວລາ ປະມານ 90 ນາທີຢູ່ນະຄອນ Munich ເມື່ອຕອນບ່າຍວັນເສົາວານນີ້ ສຸນລະຕານໄວ 74 ປີ ດັ່ງກ່າວ ໄດ້ເດີນທາງໄປຢູໂຣບເພື່ອຮັບການຮັກສາທາງການແພດ ເປັນເວລາຫຼາຍເດືອນແລ້ວ ບັນດາເຈົ້າໜ້າທີ່ກ່າວວ່າ ການສົນທະນາກັນຢ່າງກວ້າງຂວາງນັ້ນ ໄດ້ກວມເອົາ ຫົວຂໍ້ຫຼາຍໆ ຢ່າງທີ່ລວມໄປເຖິງເລື້ອງການເຈລະຈານິວເຄລຍກັບອີຣ່ານ ທີ່ຍັງສືບຕໍ່ຢູ່ນັ້ນຕະຫລອດທັງ ເລື້ອງຄວາມກັງວົນຕ່າງໆ ກ່ຽວກັບການຂົ່ມຂູ່ຂອງພວກຫົວຮຸນແຮງຈັດ ຫຼັງຈາກເກີດການ ໂຈມຕີທີ່ນະຄອນຫລວງ Paris